R. Madej, poslanec: (2003-12-02):
Rušenie ďalšieho platu pre prokurátorov je navyše ešte porušením, vážnym porušením princípu právnej istoty. Jednoducho zamestnancom, resp. pracovníkom podľa týchto osobitných predpisov sa dala istá právna istota na isté materiálne zabezpečenie a na isté ohodnotenie svojej práce, ale, samozrejme, z rozpočtových dôvodov sa ich zákonné nároky rušia. Je to, ťažko povedať, ale je to absolútny opak toho, že sa snažíme odbúrať korupciu aj v takýchto veľmi dôležitých zboroch, ktoré práve by mali proti korupcii bojovať. Ja si dovolím citovať z vyjadrenia Generálnej prokuratúry. „Ďalšie znižovanie statusového postavenia prokurátorov je neprijateľné a odporuje medzinárodným dokumentom, napríklad bodu 5d) odporúčania Rady Európy členským štátom o postavení prokuratúry v systéme trestného súdnictva, podľa ktorého štáty sa majú postarať najmä o to, aby zákon zaručil prokurátorom na výkon ich funkcie primerané podmienky, najmä postavenie, odmeňovanie a dôchodok v súlade s dôležitosťou vykonávaných funkcií, ako aj primeraný vek odchodu do dôchodku.“ Z dôvodovej správy k tomuto odporúčaniu vyplýva, že pokiaľ ide o štatút, odmeňovanie a dôchodok mali by byť stanovené s ohľadom na potrebu zabezpečiť istú rovnováhu medzi sudcami a prokurátormi, ktorí napriek rozličnej povahe svojich úloh spoločne tvoria systém trestného súdnictva. Okrem toho materiálne podmienky pri výkone funkcií musia odrážať vážnosť a dôstojnosť postavenia, ako aj rešpekt, ktorý sa k nemu viaže. Nakoniec zlepšenie podmienok prokurátorov niektorých členských štátov by malo mať takú váhu, ktorou by sa dalo zabrániť odchodu prokurátorov do súkromnej sféry, čo naozaj môžeme pozorovať v strednej a východnej Európe. Vážený pán minister, ak naozaj všetci myslíme boj proti korupcii a organizovanému zločinu vážne, musíme naozaj dostatočne zabezpečiť všetky orgány činné v trestnom konaní tak, čo sa týka finančnej stránky a miezd, ale aj z technickej stránky. Môžem povedať jeden konkrétny príklad, ktorý som videl na okresnej prokuratúre. Naozaj prokurátori a zamestnanci prokuratúry, najmä čakatelia, nemajú dostatočné materiálne zabezpečenie. Mnohí, v niektorých prípadoch sa dokonca štyria delia o jeden počítač namiesto toho, aby sa písali podania naozaj na počítači. Niektorí zamestnanci, a väčšina je nútená, keďže nemá technické možnosti, písať rukou, ale na to potom zamestnávame niekedy štyri, päť alebo šesť pisárok, ktoré potom podania napísané v písomnej ručnej forme prepisujú do počítačov. Namiesto toho, aby sme investovali na technické zabezpečenie aj v takýchto príkladoch. A na druhej strane ušetríme veľké mzdové kapacity, ktoré môžeme investovať naozaj do kvalitných ľudí a do zlepšenia postavenia prokurátorov a všetkých orgánov činných v trestnom konaní. Koľkokrát sa sľubovalo, že škrtanie ďalších platov u prokurátorov a sudcov bude už poslednýkrát. Ja apelujem na Národnú radu Slovenskej republiky, že v tomto prípade pri tejto novele zákona ide o 28 mil. korún, čo má rozpočtovo minimálny dosah. Preto si myslím, že – keďže je to aj malá suma pre štátny rozpočet – Národná rada Slovenskej republiky by nemala podporiť tento zákon. Veľmi pekne ďakujem za pozornosť. (Potlesk.)